**เงื่อนไขการตั้งฐานปฏิบัติการของฝ่ายความมั่นคงในวัดธารโต อำเภอธารโต จังหวัดยะลา**

**Operating Conditions of the Security Unit in Than To Temple, Than To District, Yala Province.**

พระครูปุญญาภิบาลนันทวุฒิ  โคนันทน์[[1]](#footnote-1) นิเวศน์ อรุณเบิกฟ้า[[2]](#footnote-2) วันพิชิต ศรีสุข[[3]](#footnote-3)3

Phrakhrubunyapiban Nanthawut Khonan1, Niwet Arunberkfa2, and Wanpichit Srisuk3

**บทคัดย่อ**

การวิจัยครั้งนี้มีวัตถุประสงค์เพื่อศึกษาเงื่อนไขการตั้งฐานปฏิบัติการของฝ่ายความมั่นคงในวัดธารโต อำเภอธารโต จังหวัดยะลา โดยใช้วิธีการสัมภาษณ์เจ้าหน้าที่ในฐานปฏิบัติการ ผู้นำชุมชน และคณะกรรมการวัด ผลการวิจัยพบว่า 1) เงื่อนไขของภาครัฐ เนื่องจากสถานการณ์ความรุนแรงในพื้นที่เกิดขึ้นมาอย่างต่อเนื่อง รัฐจึงมีความจำเป็นต้องให้ความคุ้มครองกลุ่มคนที่เปราะบางต่อการเกิดเหตุ เช่น ครู พระสงฆ์ และประชาชนที่นับถือศาสนาพุทธ การตั้งฐานปฏิบัติการในวัดทำให้สามารถดูแลพระสงฆ์และประชาชนโดยรอบได้ทันเหตุการณ์ นอกจากนี้วัดยังมีสาธารณูปโภคพร้อมทำให้ลดภาระด้านงบประมาณในการตั้งฐานปฏิบัติการ 2) เงื่อนไขของภาคประชาชน พบว่าประชาชนที่เห็นด้วยเล็งเห็นถึงความปลอดภัย และอุ่นใจเมื่อมีฝ่ายความมั่นคงเข้ามาอยู่ในพื้นที่ ส่วนที่ไม่เห็นด้วยคือ พื้นที่อำเภอธารโตไม่ได้มีเหตุการณ์ความรุนแรงบ่อยครั้ง การปฏิบัติงานของเจ้าหน้าที่ของฐานปฏิบัติการบางชุดมีความเข้มงวด จนประชาชนรู้สึกไม่สะดวกในการเข้ามาทำบุญในวัด และ 3) เงื่อนไขของวัด พบว่า วัดมิได้ร้องขอให้มีการเข้ามาตั้งฐานปฏิบัติการแต่ก็มิได้คัดค้าน ที่ผ่านมามีหน่วยความมั่นคงหมุนเวียนกันมาตั้งฐานปฏิบัติการหลายชุด ซึ่งก็มีวิธีการปฏิบัติงานที่แตกต่างกัน ส่งผลกระทบทั้งทางบวกและทางลบกับวัด

**คำสำคัญ:** ฐานปฏิบัติการ ฝ่ายความมั่นคง วัด

**Abstract**

This study aimed to explore operating conditions of the Security Unit in Than To temple, Than To district, Yala province. Interview was used for data collection and key informants were operating staff, community leaders, and Than To temple, Than To district committee. Results of the study were as follows: 1) Public sector condition-Due to violence situations in the area, the government needs to protect teachers, monks, local people, etc. The establishment of operating base in the temple could protect monks and people around the temple. Besides, infrastructure in the temple could reduce operating expenses. 2) People sector condition-People who agreed to the operating base establishment felt that they were safe whereas those who disagreed to it felt that it was inconvenience to make merit in the temple because Than To temple, Than To district seldom had violence situations. 3) Temple condition – The temple did not request for the operating base but was willing to have the operating based n the temple. However, there were many operating batches in the temple which each batch had different operating method which resulted in both positive and negative impacts.

**Keywords:** operating base, security unit, temple

**บทนำ**

ปัจจุบันภัยคุกคามต่อความมั่นคงรูปแบบใหม่ที่ส่งผลกระทบต่อประชาชนและประเทศชาติมีความ ซับซ้อนและเปลี่ยนแปลงอย่างรวดเร็ว เช่น การก่อการร้อย อาชญากรรมข้ามชาติ ภัยพิบัติทางธรรมชาติ ภัยจากโรคใหม่ ความมั่นคงของชาติจึงมิได้ครอบคลุมเฉพาะมิติด้านการทหารหรืออำนาจอธิปไตยเท่านั้น แต่ยังเป็นรากฐานของการดำเนินกิจกรรมที่ครอบคลุมทุกบริบททั้งทางเศรษฐกิจ สังคม วิถีชีวิตและวัฒนธรรมของผู้คนภายในรัฐ โดยเฉพาะในจังหวัดชายแดนภาคใต้ (ปัตตานี ยะลา นราธิวาส และ 4 อำเภอ ในจังหวัดสงขลา) ได้ประสบปัญหาอันเนื่องมาจากสถานการณ์ความไม่สงบมาอย่างต่อเนื่องยาวนาน ซึ่งจากฐานข้อมูลของศูนย์เฝ้าระวังสถานการณ์ภาคใต้ (Deep South Incident Database-DSID) พบว่า ในระหว่างเดือนมกราคมปี 2547 ถึงเดือนเมษายน 2560 มีเหตุการณ์ความไม่สงบรวมทั้งสิ้น 19,279 เหตุการณ์ ในช่วงเวลาดังกล่าว มีผู้เสียชีวิตจากเหตุการณ์ความไม่สงบ 6,544 ราย มีผู้บาดเจ็บ 12,963 ราย[[4]](#endnote-1)

ภาครัฐได้ตระหนักถึงความสำคัญของปัญหาดังกล่าว และแสวงหาวิธีการในการหยุดยั้ง สำนักงานสภาความมั่งคงแห่งชาติ ได้กำหนดนโยบายการบริหารและการพัฒนาจังหวัดชายแดนภาคใต้ พ.ศ. 2560 - 2562 โดยมีวิสัยทัศน์คือ "สังคมจังหวัดชายแดนภาคใต้มีความปลอดภัย ปราศจากเงื่อนไขความรุนแรง วิถีชีวิตของทุกคนได้รับการปกป้อง พัฒนาบนพื้นฐานสังคมพหุวัฒนธรรม และมีส่วนร่วมในกระบวนการเสริมสร้างสันติสุขอย่างยั่งยืน" และมีวัตถุประสงค์สำคัญคือ เพื่อให้จังหวัดชายแดนภาคใต้มีความปลอดภัย สงบสันติมีความไว้เนื้อเชื่อใจต่อกัน ปราศจากเงื่อนไข ที่เอื้อต่อการใช้ความรุนแรงจากทุกฝ่าย พัฒนาการมีส่วนร่วมของทุกฝ่ายในพื้นที่ ให้ประชาชนได้เข้ามามีส่วนร่วมในการพัฒนา และแก้ไขปัญหาจังหวัดชายแดนภาคใต้ ให้สังคมไทย และสังคมในพื้นที่ ยอมรับและเห็นคุณค่าของการอยู่ร่วมกันภายใต้สังคม พหุวัฒนธรรมและรับผิดชอบร่วมกันในการแก้ไขปัญหาจังหวัดชายแดนภาคใต้[[5]](#endnote-2)

ทั้งนี้การสร้างความปลอดภัย สงบสันติมีความไว้เนื้อเชื่อใจต่อกัน ปราศจากเงื่อนไขที่เอื้อต่อการใช้ความรุนแรงจากทุกฝ่ายนั้น มุ่งเน้นการเสริมสร้างศักยภาพ ขีดความสามารถ และประสิทธิภาพการรักษาความปลอดภัยในชีวิตและทรัพย์สิน ป้องกันและแก้ไขปัญหาภัยแทรกซ้อน เช่น ยาเสพติด ธุรกิจผิดกฎหมาย กลุ่มอิทธิพลในพื้นที่ ตลอดจน ให้มีพื้นที่ปลอดภัยลดพื้นที่เขตอิทธิพลของกลุ่มผู้ก่อความรุนแรง โดยการมีส่วนร่วมของทุกภาคส่วน ในการเสริมสร้างความเข้มแข็ง ของชุมชน และหมู่บ้าน มีการคุ้มครองความปลอดภัย และเฝ้าระวังอันตรายของประชาชนต่อเป้าหมายอ่อนแอ และชุมชนเสี่ยง

การตั้งฐานปฏิบัติการที่กระจายตัวอยู่ในพื้นที่ต่าง ๆ ทั่วทั้งจังหวัดชายแดนภาคใต้จึงเป็นอีกยุทธวิธีหนึ่งในการมุ่งรักษาความปลอดภัยในชีวิตและทรัพย์สินของประชาชน โดยใช้สถานที่ของทางราชการ เอกชน สถานศึกษา หรือวัดเป็นที่ตั้งของฐานปฏิบัติการ โดยเฉพาะวัดถือว่าเป็นเป้าหมายสำคัญที่จะใช้เป็นที่ตั้งของฐานปฏิบัติการของฝ่ายความมั่นคง ทั้งที่ในความเป็นจริงศาสนาสถานควรปราศจากบรรยากาศของการใช้อาวุธและความรุนแรง ดังนั้นผู้วิจัยจึงสนใจศึกษาเงื่อนไขการตั้งฐานปฏิบัติการของฝ่ายความมั่นคงในพื้นที่วัดธารโต อำเภอธารโต จังหวัดยะลา

**วัตถุประสงค์ของการวิจัย**

เพื่อศึกษาเงื่อนไขการตั้งฐานปฏิบัติการของฝ่ายความมั่นคงในวัดธารโต อำเภอธารโต จังหวัดยะลา

วิธีดำเนินการวิจัย

การศึกษาครั้งเป็นการศึกษาเชิงคุณภาพ เก็บข้อมูลโดยการสัมภาษณ์เจ้าหน้าที่ในฐานปฏิบัติการ ผู้นำชุมชน และคณะกรรมการวัด จำนวน 12 คน เพื่อค้นหาเงื่อนไขการตั้งฐานปฏิบัติการของฝ่ายความมั่นคงในพื้นที่วัดธารโต อำเภอธารโต จังหวัดยะลา ดำเนินการวิเคราะห์และนำเสนอผลการวิจัยโดยหลักการเชิงคุณภาพ

**วรรณกรรมที่เกี่ยวข้อง**

1. แนวคิดเกี่ยวกับความมั่นคงในมนุษย์ (Human Security) เป็นแนวคิดขององค์การสหประชาชาติที่ใช้หลัก

“เสรีภาพจากความต้องการพื้นฐาน” (freedom from want) และ “เสรีภาพจากความหวาดกลัว” (freedom from fear) ประเทศไทยให้ความสำคัญ กับแนวคิด “ความมั่นคงของมนุษย์” โดยยึดหลักพื้นฐานศักดิ์ศรีของความเป็นมนุษย์และได้มีการดำเนินงานด้าน สิทธิมนุษยชน การจัดบริการให้เกิดความเสมอภาค เป็นธรรมแก่ประชาชน การลดความเหลื่อมล้ำในสังคม สำหรับความหมายของความมั่นคงของมนุษย์ตามคำจำกัดความความของโครงการพัฒนาแห่งสหประชาชาติ (UNDP) อธิบายว่า หมายถึงการที่ประชาชนสามารถแสดงออกในทางเลือกของตนอย่างปลอดภัยและเป็นอิสระ ประชาชนควรจะมีศักยภาพและได้รับอำนาจมากพอที่จะดูแลรับผิดชอบตัวเอง มีโอกาสที่จะแสวงหาความต้องการ ของตนเองและรายได้ที่เพียงพอในการดำรงชีวิต[[6]](#endnote-3) สหประชาชาติ หรือ UNDP ถือเป็นส่วนหนึ่งของดัชนีในการพิจารณาการพัฒนามนุษย์ Society For International Development (SID) ได้นำแนวคิดนี้มาเสนอเป็นความมั่นคงของชีวิตมนุษย์ทั่วโลก ความมั่นคงของชีวิตมนุษย์ทั่วโลก (Global Haman Security) หมายถึง การที่มนุษย์ที่อาศัยอยู่ทั่วโลกสามารถดำเนินชีวิตและทำมาหากินได้โดยปลอดจากความหวาดกลัวที่อาจจะคุกคามการอยู่รอด สุขภาพอนามัย การทำมาหากิน ตลอดจนความสุขสบายของเขา ซึ่ง UNDP ได้กำหนดแนวทางความมั่นคงของชีวิตมนุษย์ออกเป็น 7 ด้าน ได้แก่ ความมั่นคงทางด้านเศรษฐกิจ ความมั่นคงทางด้านอาหาร ความมั่นคงด้านด้านสุขภาพ ความมั่นคงทางด้านสิ่งแวดล้อม ความมั่นคงขอบุคคล ความมั่นคงของชุมชน ความมั่นคงทางการเมือง ทั้งนี้เฉพาะด้านความมั่นคงของบุคคลมีจุดเน้นในด้านความปลอดจากความรุนแรงที่เกิดจากรัฐ หรือที่เกิดโดยบุคคล ความรุนแรงที่เกิดจากรัฐครอบคลุมทั้งรัฐที่บุคคลเป็นสมาชิกและรัฐอื่นๆ เช่น การถูกทรมานหรือทารุน ภาวะสงคราม ความรุนแรงจากความขัดแย้งระหว่างกลุ่มชาติพันธ์ ฯลฯ ส่วนความรุนแรงที่เกิดโดยบุคคล ได้แก่ อาชญากรรม ความรุนแรงต่อเด็กและสตรี ตลอดจนการฆ่าตัวตาย

1. แนวคิดการตั้งฐานปฏิบัติการ (ฐานลาดตระเวน) ของฝ่ายความมั่นคง โดยที่ฐานลาดตระเวน คือสถานที่ที่ถูกจัดตั้ง

ขึ้น เมื่อหน่วยลาดตระเวนต้องหยุดเป็นเวลานาน ดดยมีจุดมุ่งหมายอย่างน้อย 7 ประการคือ 1) หยุดการเคลื่อนที่ทั้งหมดเพื่อหยุดยั้งการถูกตรวจพบ 2) ซ่อนหน่วยลาดตระเวนในระหว่างลาดตระเวนบริเวณที่หมาย ในรายละเอียดที่ใช้เวลานาน 3) รับประทานอาหาร ทำความสะอาดยุทโธปกรณ์ และพักผ่อน 4) เพื่อขอรับการส่งกำลังบำรุงเพิ่มเติม 5) การวางแผนและการให้คำสั่ง 6) จัดกำลังใหม่หลังจากที่ได้แทรกซึมเข้าไปในพื้นที่ของข้าศึก และ 7) เพื่อใช้เป็นฐานในการปฏิบัติภารกิจอื่น ๆ

การเลือกฐานปฏิบัติการ มีหลักการพิจารณาดังนี้ 1) ควรอยู่ใกล้แหล่งน้ำ 2) เป็นพื้นที่เหมาะแก่การตั้งวิทยุ

สื่อสาร 3) มีสนามรับของทางอากาศอยู่ใกล้ ๆ 4) ต้องเป็นที่สามารถหลับนอนได้ และ 5) เป็นที่สามารถปฏิบัติการได้

1. สถานการณ์ความไม่สงบในจังหวัดชายแดนภาคใต้ คณะกรรมการประสานงานภาคประชาชนเพื่อจังหวัดชายแดน

ภาคใต้[[7]](#endnote-4) กล่าวถึงสถานการณ์ภาคใต้ในปัจจุบันกับความมั่นคงของมนุษย์ว่า ตั้งแต่ 4 มกราคม 2547 เหตุการณ์ปล้นปืนที่นราธิวาส ทำให้สถานการณ์ความรุนแรงใน 3 จังหวัดชายแดนภาคใต้ คือ จังหวัดปัตตานี ยะลา และนราธิวาส ทวีความรุนแรงมากขึ้น และถือได้ว่าเป็นจุดเริ่มต้นของความรุนแรงต่อเนื่องจนกระทั่งทุกวันนี้ นอกจากนี้ยังกล่าวอีกว่า ความไม่มั่นคงในชีวิตของประชาชนใน 3 จังหวัดชายแดนภาคใต้มีสูงมาก เป็นสถานการณ์ที่สังคมเกิดภาวะความไม่สามารถไว้ใจใครได้ มีแต่ความหวาดกลัว หวาดระแวง   
การพูดคุยเรื่องความรุนแรงที่เกิดขึ้นอย่างเป็นธรรมดาธรรมชาติไม่สามารถกระทำได้ การบอกเล่า  
ความจริง ความสงสัยอาจนำภัยมาสู่ตนเอง ครอบครัวและผู้คนรอบข้าง การเก็บความสงสัย คับข้องใจไว้ภายในจึงเป็นทางเลือกที่ประชาชนในสามจังหวัดชายแดนภาคใต้จำต้องเลือกยากมากที่จะเข้าถึงความรู้สึก อารมณ์ที่แท้จริงของประชาชน โดยเฉพาะประชาชนที่ได้รับผลกระทบจากสถานการณ์ความรุนแรงในพื้นที่และต้องอยู่กับความรู้สึกที่จำยอมจากความรุนแรงที่เกิดขึ้นจากทุกฝ่าย เอก ตั้งทรัพย์วัฒนา และอรอร ภู่เจริญ[[8]](#endnote-5) กล่าวว่า นับตั้งแต่เหตุการณ์ปล้นปืน เมื่อ พ.ศ.2547 เหตุการณ์ความไม่สงบในจังหวัดชายแดนภาคใต้เกิดขึ้นอย่างต่อเนื่อง ปัญหาที่มักจะกล่าวถึงคือ ความไม่สงบที่เกิดขึ้นมีสาเหตุมาจากอะไร อาจกล่าวได้ว่ามีสาเหตุที่ประกอบขึ้นมาจากหลายปัจจัย ไม่ว่าจะเป็นการเมือง เศรษฐกิจ สังคม วัฒนธรรม ที่ได้หลอมรวมกลายเป็นปัญหาระดับสังคมจิตวิทยา ซึ่งมีความซับซ้อนและได้นำไปสู่ความไม่เข้าใจระหว่างรัฐกับประชาชน แม้จะพบว่าตั้งแต่ พ.ศ.2521 จนกระทั่ง พ.ศ. 2556 ได้มีนโยบายที่เป็นยุทธศาสตร์ความมั่นคงแห่งชาติที่เกี่ยวกับจังหวัดชายแดนภาคใต้โดยเฉพาะขึ้นมาบังคับใช้เป็นแนวทางในการรักษาความสงบในพื้นที่ ซึ่งถือเป็นความพยายามในการนำเอาแนวทางการเมืองนำการทหารมาใช้เพื่อสร้างสันติสุขให้เกิดขึ้นในพื้นที่ แต่จะเห็นได้ว่านโยบายดังกล่าวมีผลเพียงทุเลาหรือลดอาการของความรุนแรงและความไม่สงบในพื้นที่เท่านั้น เพราะยังไม่สามารถทำให้ปัญหาหายไปได้อย่างแท้จริง

คณะกรรมการขับเคลื่อนการแก้ไขปัญหาจังหวัดชายแดนภาคใต้[[9]](#endnote-6) (2557) ได้กำหนดแผนปฏิบัติการแก้ไขปัญหาและพัฒนาจังหวัดชายแดนภาคใต้ พ.ศ.2558 - 2560 โดยมีวัตถุประสงค์ของแผนปฏิบัติการ ดังนี้

- เพื่อลดการใช้ความรุนแรงในพื้นที่ และแสวงหาทางออกจากความขัดแย้งโดยสันติวิธี

- เพื่อให้ประชาชนในพื้นที่มีคุณภาพชีวิตที่ดีขึ้น และดำรงอยู่ได้อย่างปกติสุข

- เพื่อให้สังคมจังหวัดชายแดนภาคใต้ เป็นสังคมพหุวัฒนธรรมที่มีความเข้มแข็ง

- เพื่อให้ประชาชนไทยทั้งในและนอกพื้นที่จังหวัดชายแดนภาคใต้ รวมทั้งประชาคมระหว่างประเทศมีความเข้าใจและสนับสนุนแนวทางการดำเนินการของฝ่ายรัฐ

นอกจากนี้ต้อง การลดความรุนแรงในพื้นที่ต้องเร่งเพิ่มประสิทธิภาพการรักษาความปลอดภัย ที่มุ่งลดเหตุรุนแรงในพื้นที่เป้าหมายหรือกลุ่มเป้าหมาย ลดพื้นที่เขตอิทธิพลของกลุ่มผู้ก่อเหตุรุนแรง และเฝ้าระวังความปลอดภัยให้กับประชาชนหรือชุมชน โดยเสริมสร้างความเข้มแข็งของหมู่บ้านหรือชุมชนให้สามารถปฏิบัติร่วมกับภาครัฐอย่างใกล้ชิด รวมทั้งเร่งป้องกันและแก้ไขปัญหาภัยแทรกซ้อนอย่างต่อเนื่อง และดำเนินการพัฒนาคุณภาพชีวิตประชาชนให้สอดคล้องกับความต้องการของประชาชนในพื้นที่และทั่วถึงทุกกลุ่มเป้าหมาย โดยให้ประชาชนมีส่วนร่วมอย่างต่อเนื่อง

**สรุปผลการวิจัยและอภิปรายผล**

1. เงื่อนไขของภาครัฐ คือเหตุผลความจำเป็นภาครัฐใช้ในการกำหนดพื้นที่ตั้งฐานปฏิบัติการด้านความมั่นคงในพื้นที่ต่าง ๆ ของจังหวัดชายแดนภาคใต้ สำหรับกรณีวัดธารโต นั้นมีการจัดตั้งฐานปฏิบัติการมาอย่างต่อเนื่องนับตั้งแต่เกิดเหตุความรุนแรงในพื้นที่ในปี 2547 โดยมีการหมุนเวียนสับเปลี่ยนตามสภาพสภาพสถานการณ์ความรุนแรงในขณะนั้น ๆ ซึ่งเจ้าหน้าที่ในฐานปฏิบัติการได้อธิบายว่า หากพื้นที่มีความรุนแรงมากทหารจะเป็นผู้เข้ามาตั้งฐานปฏิบัติการเพื่อแก้ไขปัญหาความรุนแรงนั้นก่อน และหากสถานการณ์เริ่มคลี่คลายก็จะให้ตำรวจเข้ามาตั้งฐานปฏิบัติการต่อเพื่อฟื้นฟูชุมชนให้เข้าสู่สภาวะปกติ ซึ่งกรณีวัดธารโตเคยเป็นที่ตั้งฐานปฏิบัติการของทหารราบ ทหารพราน มาแล้ว และในปัจจุบันตำรวจตระเวนชายแดนได้เข้ามาแทนที่เพื่อสานภารกิจต่อจากทหาร โดยมีภารกิจนอกเหนือจากการดูแลด้านความมั่นคงปลอดภัยแก่ประชาชนแล้ว ยังมีหน้าที่ในการฟื้นฟูสังคมในพื้นที่ให้ปรกติสุข สร้างความสมานฉันท์ และพัฒนาคุณภาพชีวิตด้านต่าง ๆ ของประชาชน

การเลือกพื้นที่วัดธารโตมีเหตุผลสำคัญ 3 ประการ คือ 1) ด้านยุทธวิธี เจ้าหน้าที่ผู้ปฏิบัติงานในฐานความมั่นคงได้ให้ข้อมูลว่า วัดธารโตมีชัยภูมิที่เหมาะสมเพราะตั้งอยู่บนเนินสูง อยู่ตรงกลางระหว่าง อำเภอเบตง และตัวจังหวัดยะลา ทำให้การดูแลประชาชนระหว่างถนนสายหลัก ยะลา-เบตง มีความสะดวกและมีประสิทธิภาพ 2) ด้านการคุ้มครองกลุ่มประชาชนที่มีความเปราะบาง ซึ่งพระสงฆ์และประชาชนที่นับถือศาสนาพุทธ จัดอยู่ในกลุ่มที่สุ่มเสี่ยงที่จะเป็นเป้าหมายของกลุ่มผู้ก่อความไม่สงบ เพราะหลายครั้งที่ผ่านมาในหลายพื้นที่พระสงฆ์และประชาชนที่นับถือศาสนาพุทธจะถูกทำร้ายจนได้รับบาดเจ็บและเสียชีวิตเป็นจำนวนมาก 3) ด้านความสะดวกของสาธารณูปโภค เนื่องจากวัดธารโตมีระบบสาธารณูปโภคเพียบพร้อมสมบูรณ์ ทั้งไฟฟ้า น้ำประปา ห้องสุขา และอาคารต่าง ๆ ที่สามารถใช้ประโยชน์ร่วมกันกับทางวัดได้ ทำให้สามารถลดภาระด้านงบประมาณในการตั้งฐานปฏิบัติการลงไปได้มาก

2. เงื่อนไขของภาคประชาชน พบว่า ประชาชนที่เห็นด้วยกับการตั้งฐานปฏิบัติการเล็งเห็นถึงความปลอดภัย และอุ่นใจเมื่อมีฝ่ายความมั่นคงเข้ามาอยู่ในพื้นที่ ส่วนที่ไม่เห็นด้วยคือ พื้นที่อำเภอธารโตไม่ได้มีเหตุการณ์ความรุนแรงบ่อยครั้ง การปฏิบัติงานของเจ้าหน้าที่ของฐานปฏิบัติการบางชุดมีความเข้มงวด จนประชาชนรู้สึกไม่สะดวกในการเข้ามาทำบุญในวัด ทำให้วัดซึ่งควรจะเป็นสถานที่ที่มีความสงบ ไร้ซึ่งบรรยากาศของความรุนแรง แต่กลับพบว่ามีกองกำลังของเจ้าหน้าที่และอาวุธสงครามจำนวนมากอยู่ภายในวัด

3. เงื่อนไขของวัด พบว่า วัดมิได้ร้องขอให้มีการเข้ามาตั้งฐานปฏิบัติการแต่ก็มิได้คัดค้าน ที่ผ่านมามีหน่วยความมั่นคงหมุนเวียนกันมาตั้งฐานปฏิบัติการหลายชุด ซึ่งก็มีวิธีการปฏิบัติงานที่แตกต่างกัน ส่งผลกระทบทั้งทางบวกและทางลบกับวัด ผลกระทบทางบวก เช่น มีผู้ดูแลรักษาความปลอดภัยให้กับพระสงฆ์และพุทธศาสนิกชน มีเจ้าหน้าที่ให้การบริการและอำนวยความสะดวกแก่พระสงฆ์ตลอดจนเมื่อมีการจัดกิจกรรมภายในวัด ขณะที่ไวยาวัจกรของวัดสะท้อนข้อมูลว่า หน่วยความมั่นคงบางชุดได้ให้การช่วยเหลือกิจการของวัดและอำนวยความสะดวกแก่พระสงฆ์ดีมาก ขณะที่บางชุดบางหน่วยที่เขามาอาศัยพื้นที่ของวัดแต่มิได้ช่วยเหลือดูแลทรัพย์สินของวัด หรือการซ่อมบำรุงเมื่อมีการชำรุดเสียหาย นอกจากนี้เจ้าหน้าที่ในฐานปฏิบัติการที่นับถือศาสนาพุทธควรเข้าร่วมกิจกรรมทางศาสนาของวัดด้วย ซึ่งที่ผ่านมามีบางหน่วยงานที่ไม่ได้ใส่ใจในเรื่องนี้

**เอกสารอ้างอิง**

1. นักศึกษาหลักสูตรศิลปศาสตรมหาบัณฑิต สาขาวิชาการบริหารการพัฒนาสังคม คณะมนุษยศาสตร์และสังคมศาสตร์ มหาวิทยาลัยสงขลานครินทร์

   MA. Student in Social Development Administration, Faculty of Humanities and Social Science, Prince of Songkla University [↑](#footnote-ref-1)
2. อาจารย์ประจำหลักสูตรศิลปศาสตรมหาบัณฑิต สาขาวิชาการบริหารการพัฒนาสังคม คณะมนุษยศาสตร์และสังคมศาสตร์ มหาวิทยาลัยสงขลานครินทร์

   Asst.Prof.Dr, Department of Social Since, Faculty of Humanities and Social Science, Prince of Songkla University [↑](#footnote-ref-2)
3. อาจารย์ประจำหลักสูตรศิลปศาสตรมหาบัณฑิต สาขาวิชาการบริหารการพัฒนาสังคม คณะมนุษยศาสตร์และสังคมศาสตร์ มหาวิทยาลัยสงขลานครินทร์

   Lecturer,Dr, Department of Social Since, Faculty of Humanities and Social Science, Prince of Songkla University [↑](#footnote-ref-3)
4. # ศรีสมภพ จิตร์ภิรมย์ศรี. (2560). *ความขัดแย้งชายแดนใต้ในรอบ 13 ปี: ความซับซ้อนของสนามความรุนแรงและพลังของ*

   # *บทสนทนาสันติภาพปาตานี.* สืบค้นเมื่อ 5 กุมภาพันธ์ 2561, จาก https://www.deepsouthwatch.org/node/11053

   [↑](#endnote-ref-1)
5. สภาความมั่นคงแห่งชาติ. (2560). *นโยบายการบริหารและการพัฒนาจังหวัดชายแดนภาคใต้ พ.ศ. 2560-2562*. สืบค้นเมื่อ

   5 กุมภาพันธ์ 2561, จากhttps://www.deepsouthwatch.org/sites/default/files/sbps\_policy\_2017-2019.pdf [↑](#endnote-ref-2)
6. กระทรวงพัฒนาสังคมและความมั่นคงของมนุษย์. (2556). *ยุทธศาสตร์เพื่อความมั่นคงของมนุษย์ พ.ศ.2556 -2566*. กรุงเทพ:

   มปท. [↑](#endnote-ref-3)
7. คณะกรรมการประสานงานภาคประชาชนเพื่อจังหวัดชายแดนภาคใต้. (2549). *สถานการณ์ชายแดนใต้: มุมมองของภาค*

   *ประชาคม***.** กรุงเทพฯ : พิมพลักษณ์. [↑](#endnote-ref-4)
8. เอก ตั้งทรัพย์วัฒนา และอรอร ภู่เจริญ. (2552). *ปัญหา 3 จังหวัดชายแดนภาคใต้ข้อเสนอแนะทาง นโยบาย.* กรุงเทพฯ :

   จุฬาลงกรณ์มหาวิทยาลัย. [↑](#endnote-ref-5)
9. คณะกรรมการขับเคลื่อนการแก้ไขปัญหาจังหวัดชายแดนภาคใต้. (2557). *แผนปฏิบัติการแก้ไขปัญหา และพัฒนาจังหวัด*

   *ชายแดนภาคใต้ พ.ศ.2558 - 2560***.** ยะลา : ศูนย์อำนวยการบริหารจังหวัด ชายแดน ภาคใต้. [↑](#endnote-ref-6)